
ועדת העבודה, הרווחה והבריאות
21/05/2014

הכנסת התשע-עשרה
נוסח לא מתוקן

מושב שני
<פרוטוקול מס' 227 >
מישיבת ועדת העבודה, הרווחה והבריאות
יום רביעי, כ"א באייר התשע"ד (21 במאי 2014), שעה 9:00
<סדר היום:>
<הצעת חוק חניה לנכים (תיקון - הזכות לחניה באזור השמור לפריקה ולטעינה), התשע"ד-2013, של חה"כ>
קארין אלהרר, מיקי רוזנטל, עפר שלח, דוד רותם, אברהם מיכאלי, יפעת קריב, דב חנין ואיציק שמולי
נכחו:

<חברי הוועדה:> 
חיים כץ – היו"ר
יעקב מרגי

קארין אלהרר

אורי מקלב
<מוזמנים:> 
	מאריה כהן אתגר
	–
	מהנדסת ראשית, משרד התחבורה והבטיחות בדרכים

	עו"ד חוה ראובני
	–
	סגנית בכירה ליועץ המשפטי, משרד התחבורה והבטיחות בדרכים

	שמואל חיימוביץ'
	–
	ממונה נגישות ארצי, נציבות שוויון זכויות לאנשים עם מוגבלות

	עו"ד חיים אמיגה
	–
	לשכת היועץ המשפטי, המשרד לביטחון פנים

	רפ"ק אסנת ברוקנטל
	–
	אגף התנועה, המשרד לביטחון פנים

	עו"ד אורית מלמד
	–
	לשכת היועץ המשפטי, משרד הפנים

	פיני קבלו
	–
	סמנכ"ל מרכז השלטון המקומי

	נמרוד הגלילי
	–
	מנהל תחום ענפי, איגוד לשכות המסחר

	עו"ד מיכל שיק הרטוב
	–
	עמותת נגישות ישראל

	ישראל אבן זהב
	–
	יו"ר תחום נגישות, מטה מאבק הנכים

	עו"ד ירון קלמנוביץ
	–
	מטה מאבק הנכים


	עו"ד שמואל שפט
	–
	ראש צוות חקיקה, עיריית ירושלים

	ארז שמחי
	–
	מטה תפעול ושרשרת אספקה, שופרסל

	עו"ד אלון ראובני
	–
	המחלקה המשפטית, שופרסל

	עמוס כנף
	–
	העמותה הלאומית הישראלית למושתלי כליה ומטופלי דיאליזה

	אורלי מיכה
	–
	העמותה לקידום ושמירת זכויות חולי הכליות

	דבורה קרמר
	–
	העמותה לקידום ושמירת זכויות חולי הכליות

	דני קדרון
	–
	תנו יד לחירש, נכים למען נכים

	רנין מנא
	–
	המשמר החברתי


<ייעוץ משפטי: >
יעל סלנט
<מנהלת הוועדה:>
וילמה מאור
<רישום פרלמנטרי:>
אהובה שרון – חבר המתרגמים
<הצעת חוק חניה לנכים (תיקון - הזכות לחניה באזור השמור לפריקה ולטעינה), התשע"ד-2013, של חה"כ> קארין אלהרר, מיקי רוזנטל, עפר שלח, דוד רותם, אברהם מיכאלי, יפעת קריב, דב חנין ואיציק שמולי
<היו"ר חיים כץ:>
בוקר טוב. חבר הכנסת מרגי הגיע וזאת העת להתחיל את הדיון. יום רביעי, כ"א באייר, ה-21 במאי 2014 ואני מתכבד לפתוח את ישיבת ועדת העבודה, הרווחה והבריאות. על סדר היום הצעת חוק חניה לנכים ׁ(תיקון – הזכות לחניה באזור השמור לפריקה ולטעינה), השתע"ד-2014, של חברי הכנסת קארין אלהרר וקבוצת חברי כנסת שלא נמצאים כאן. כלומר, את השאר זה לא מעניין אלא הם הצטרפו באוונטה לקארין אלהרר ובסטטיסטיקה שלהם יסומן שהם חוקקו חוקים שהם לא אהבו אותם, לא יצרו אותם ולא השתתפו בקידומם.

<קארין אלהרר:>
עלי.

<היו"ר חיים כץ:>
יש לך כוח לסחוב כל כך הרבה?

בבקשה גברתי.

<קארין אלהרר:>
אדוני היושב ראש, תודה. מדובר בתיקון פשוט. יש אזורים ששמורים לפריקה וטעינה והאזורים האלה ברוב שעות היממה הם אזורים ריקים ואין פריקה וטעינה שמתבצעת בעיקר בשעות הבוקר. כמעט בכל עיר בישראל קיימת מצוקת חניית נכים ומדובר באיזשהו פתרון שייתן מענה לאנשים עם מוגבלויות שרוצים להתנייד.

אני מבקשת להוסיף שיש פסיקה של בית המשפט העליון, אחרי שהייתה פסיקה סותרת בבתי  המשפט לערכאות נמוכות, שמאפשרת את החניה הזאת לאנשים עם מוגבלויות שיש להם תו נכה באזורים שמיועדים לפריקה וטעינה ובלבד שהחניה היא למשך 25 דקות לכל היותר.

אני מבקשת את הסכמת החברים בוועדה כדי שנוכל להעביר את הצעת החוק בקריאה ראשונה. תודה רבה.

<היו"ר חיים כץ:>
יש כאן אנשים שמתנגדים לזה? לפרוטוקול שם ותפקיד. בבקשה.

<נמרוד הגלילי:>
בוקר טוב. שמי נמרוד הגלילי ואני מאיגוד לשכות המסחר. אני חושב שההצעה באה לתת מענה לבעיה מאוד חשובה אבל אני לא חושב שהפתרון הוא דרך אותה הצעה. אני מבין את המגבלה של אותם אנשים בעלי מוגבלויות ואני יכול לומר שגם אני באופן אישי - - -

<היו"ר חיים כץ:>
האופן האישי לא מעניין.

<נמרוד הגלילי:>
אני חושב שכדי לתת מענה לנושא הזה,  הפתרון צריך לקבל מענה על ידי כך שהרשויות יקצו יותר מקומות חניה לנכים שיסומנו. הפתרון שיובהר בצורה הזאת, עלול לגרום למפגע בטיחותי מאוד מאוד קשה. אם אנחנו מייצגים כאן את רשתות השיווק, מזון, את רשתות הפארם, את כל אותם עסקים שמגיעים אליהם משאיות במהלך היום כדי לפרוק סחורה, תגיע משאית לפרוק סחורה והחניה תפוסה. מה היא תעשה? היא תחנה בחניה כפולה? הרי לא יודעים מתי הנכה הגיע ומתי הוא יצא. היא תחנה בחניה כפולה. היא תסכן את כל התנועה מסביב, היא תסכן את אותו אדם שחנה כאשר הוא ירצה לצאת, היא תסכן  את הפורקים. חבל  שבגלל הצעה כזאת, שהיא הצעה חשובה, ייפגע אדם ולו אחד. בסופו של דבר מענה תפעולי, כן אכיפה, כן אפשר לאכוף, זה לא ענייני, ואכן הסחורה תגיע לאן שהיא צריכה להגיע, אבל חבל  כי כפי שאמרתי זה יסכן.
לדעתי מה שצריך לעשות יושב ראש הוועדה – ואני חושב שזאת אחריות שלך ואני לא יודע אם נמצאים כאן נציגי הרשות הלאומית לבטיחות בדרכים אבל הבנתי שמבחינתם הנושא הזה קצת בעייתי,  ויכול להיות שאם אי אפשר להקצות מקומות נוספים על ידי הרשויות המקומיות או מהסיבות שלהן הן לא מעוניינות -  אולי על כל תמרור, יעשו סקר, כל רשות מקומית תקבע את השעות המיוחדות מעבר. זאת אומרת, כבר היום מותרת החניה באותם מקומות לכל אדם ואני מציע שמשעה מסוימת החניה תהיה מותרת רק לאנשים בעלי תו נכה. אולי אפשר על כל מקום שמיועד לפריקה וטעינה לעשות ממש עבודה סיזיפית של רשות מקומית כדי לבדוק בדיוק באיזו שעה הפריקה מתבצעת באותו מקום.  ברוב המקומות הפריקה היא לא משעה 8 בבוקר או משעה 7 עד 3 או 5 אחר הצהרים אלא היא מסתכמת פחות או יותר עד 10-11 ופעם בזמן כלשהו מגיעה משאית אחר הצהרים. אפשר גם בצורה כזאת לפתור את הנושא.

<היו"ר חיים כץ:>
כמה מקומות חניה בדרך כלל מקצים לפריקה וטעינה? לא מקצים מקום אחד כדי שהמכונית תיסע רוורס. כמה מקומות חניה מקצים שם? 

<נמרוד הגלילי:>
נמצא כאן נציג שופרסל שיוכל להתייחס. עד כמה שאני יודע, מדובר במקום למשאית אחת.

<היו"ר חיים כץ:>
כן, אבל לא נותנים מקום למשאית שתיסע רוורס?

<נמרוד הגלילי:>
הבעיה היא באותם סניפים עירוניים ולא באותם סניפים גדולים שנמצאים מחוץ לאזורי ערים, שם יש מקום פריקה מסודר. הבעיה היא באותם מקומות בתוך הערים, סניפים של רשתות מזון, של רשתות פארם ושל עסקים אחרים ועד כמה שאני יודע שם יש מקום אחד, אבל אולי אלון יוכל לעדכן.

<אלון ראובני:>
אנחנו רוצים לומר שאנחנו מברכים מאוד על המהלך הזה. אנחנו פועלים מול עמותת נגישות ישראל כבר במשך שנים וכל הסניפים שלנו מונגשים במאה אחוזים ברמת הנגשת השירות.

<היו"ר חיים כץ:>
ניתן לכם להדליק משואה ביום העצמאות.

<אלון ראובני:>
אני רק אומר שבאמת הנושא חשוב לנו ואנחנו לא מתנגדים לו באופן עקרוני. אנחנו אומרים שיש דרך אולי אחרת ליישם את ההצעה.

<היו"ר חיים כץ:>
מה היה קורה אם הייתם מתנגדים ואנחנו היינו מסכימים? אתה מצהיר כאן שאתם לא מתנגדים. בסדר.

<אלון ראובני:>
הבעייתיות בחקיקה לפחות אצלנו נוגעת למספר סניפים העירוניים שהם הסניפים הבעייתיים. 

<היו"ר חיים כץ:>
חבר שלך נתן רעיון יותר טוב. גם אתה עורך דין?

<נמרוד הגלילי:>
לא.

<היו"ר חיים כץ:>
אבל נתת פתרון. אני לא יודע אם קארין חשבה על זה. הוא אמר שהפריקות נעשות עד 10 בבוקר, אז בוא נגיד שהפריקות הן עד 9:30 והחל משעה 9:30 – חניה. זה רעיון יפה, יצירתי וקל לביצוע.

<יעקב מרגי:>
מאוזן.

<היו"ר חיים כץ:>
מאוזן.

<אלון ראובני:>
יש הרבה שטחי פריקה וטעינה שנשארים ריקים במשך היום ואני מסכים שאין שום סיבה שהם יעמדו ריקים. אפשר להקצות אותם לחניה לרכבים עם תו נכה. אנחנו האחרונים שנתנגד. להפך, אנחנו תומכים במהלך. אגב, החניה היום מותרת שם לכל רכב ולכן במקום זה, אפשר לעשות אפליה מתקנת כבמקרה הזה ולהקצות את זה רק לרכבי נכים.

אגב, הפריקה והטעינה לא מתבצעת עד 9:30 אלא ברוב המקרים היא מתבצעת עד שעות הצהרים.

<היו"ר חיים כץ:>
היא תתבצע עד 9:30-10:00.
<אלון ראובני:>
אני חושב שאין כל בעיה שכל רשות ורשות תגיע לאותם מוקדים, ואלה לא הרבה מוקדים אלא בעיקר מוקדים שמפוזרים בתוך הערים, ותקבע שם את לוח השעות לחניה.

<היו"ר חיים כץ:>
תודה. יש עוד מישהו מהמתנגדים? אתה בין המתנגדים או בין התומכים?

<ישראל אבן זהב:>
אני באמצע. אני רכז תחום נגישות במטה מאבק הנכים, פורום ארגוני הנכים. כיום בחוק חניה לנכים יש שישה או שבעה סעיפים בהם אסור לרכב נכה לחנות ובשאר אנחנו מבינים שמותר לנו בתנאי שאנחנו לא גורמים להפרעה בתנועה. מה שמפחיד אותי בחוק הזה, אם יתחילו לכתוב שכאן כן מותר, הפקחים יתחילו לפרש כל מיני דברים ויאמרו שגם כאן אסור כי לא כתוב בחוק שמותר.

אני חושב שצריך לחשוב טוב על הנקודה הזאת. אני חושב שהרעיון של נמרוד הוא רעיון מצוין.

<היו"ר חיים כץ:>
שמעת את הפתיח? הפתיח היה שזאת הכנה לקריאה ראשונה. קארין ואתה יכולים להגיע להסכמות.

<ישראל אבן זהב:>
אין לנו בעיה.

<היו"ר חיים כץ:>
לכולנו יש את אותו רצון. בוועדה יש את אותו רצון לעזור לאנשים עם מוגבלויות שצריכים את זה והם צריכים את זה יותר מאחרים בגלל שקשה להם ללכת ממקום למקום. לכולנו יש את אותו רצון. אנחנו ברוח טובה נפתור את העניינים.

<ישראל אבן זהב:>
בטוח.

<אורי מקלב:>
רציתי להוסיף ולשאול. ראיתי את פסיקת בית המשפט. בפסיקת בית המשפט שהשאיר את זה תלוי ועומד או שהוא באמת זיכה - - -

<היו"ר חיים כץ:>
אנחנו כבר במצב יותר טוב מזה.

<אורי מקלב:>
בדברי ההסבר כתוב שזה בא להסדיר לאחר שבבתי המשפט  היו פסיקות בנושא הזה.

<קארין אלהרר:>
לא. בסוף הייתה פסיקה של בית המשפט העליון, של השופט אליקים רובינשטיין. 

<היו"ר חיים כץ:>
הפסיקה הזאת לא טובה לך כי את כבר מותנית עכשיו בעיריות שישימו שם מדחנים ללא תשלום ואז יהיה כאילו שעון. החניה תהיה בלי  תשלום למשך 25 דקות אבל אם הוא יהיה במקום 26 דקות, הוא כבר יקבל רפורט.

<קארין אלהרר:>
אדוני היושב ראש, אני רוצה לחדד איזושהי נקודה גם ביחס למה שאמר ישראל. זה נכון שחוק חניית נכים היום קובע בין יתר התנאים שהדבר לא מהווה הפרעה לתנועה. האמירה הזאת שהדבר לא מהווה הפרעה לתנועה היא בשיקול דעת מלא של הפקח ואני רוצה לצמצם את שיקול דעתו של הפקח כדי שלא ייווצר מצב שאנשים מביאים את עצמם לבתי משפט להתדיין מול שופטים ולהסביר להם למה זה לא הפריע. מהמקום הזה באה הצעת החוק הזאת.

<היו"ר חיים כץ:>
קיבלת כאן מענה.

<קארין אלהרר:>
בהתייחס לדברים שנאמרו, אני לגמרי מסכימה עם ההצעה שעלתה כאן והיא נראית לי אפילו טובה יותר מה-25 דקות.

<היו"ר חיים כץ:>
שני אנשים דיברו כאן ואם ירדת לעומקם של הדברים של הדוברים, יש שם שני דברים כאשר הדבר הראשון הוא השעה, והדבר השני הוא שאותה חניה, בזמן שאין פריקה בין שעות מסוימות,  ועתה היא פתוחה לכולם – תהיה פתוחה רק לנכים.

<קארין אלהרר:>
כן. 

<היו"ר חיים כץ:>
השילוב של שני הדברים האלה יכול להיות שילוב יפה ולתת מענה טוב.

<אורי מקלב:>
אתה לא מגביל את זה במספר המקומות לפריקה?

<היו"ר חיים כץ:>
הם אומרים שאין שם אלפיים מקומות. מגיעה לשם משאית אחת ויש שם שני מקומות.

<אורי מקלב:>
לכן אני כן חושב שצריכה להיות הגבלה אחת.

<היו"ר חיים כץ:>
אך לא יותר משתי חניות.

<אורי מקלב:>
להשאיר מינימום חניה אחת  לפריקה וטעינה.

<קארין אלהרר:>
למה? ב-8 בערב אין פריקה וטעינה.

<אורי מקלב:>
אני אפצל את דבריי. אם אנחנו מדברים על פריקה וטעינה במשך שעות מסוימות, לאחר השעות האלה המקום מיועד לנכים וזה ברור. אנחנו מדברים על מצב בו יש פריקה וטעינה מ-9 עד 11 וזה קורה בהרבה מקומות כאשר בסך הכול יש שעתיים לפריקה וטעינה.  זה שכל החניה תהיה תפוסה על ידי נכים, אני חושב שאנחנו חוטאים לפריקה והטעינה. 

<היו"ר חיים כץ:>
נראה לך שכל יום כל הנכים יבואו לחנות שם?

<יעקב מרגי:>
אין חשש.

<אורי מקלב:>
יש חשש. אני מכיר מקום. 

<היו"ר חיים כץ:>
מקלב, יש עוד אנשים שרוצים לשאול.

<אורי מקלב:>
עוד לא קיבלתי תשובה. אני שואל לגבי 9 עד 11.

<היו"ר חיים כץ:>
לא. אנחנו מדברים על פחות. שאלת, תקבל תשובה אחר כך.

<אורי מקלב:>
לא קיבלתי תשובה.

<היו"ר חיים כץ:>
זה לא רק דיון של חברי הכנסת. אם אלה חברי כנסת, לא נזמין אנשים. אנחנו מקבלים שכר כדי להיות כאן, אבל הם לא יבואו במיוחד לצורך הדיון.

<אורי מקלב:>
אני חושב שצריך להגביל את זה ובתנאי שלא ממלאים את כל המקומות במקום פריקה וטעינה. זה יכול להיות אבל שיישאר מינימום מקום אחד.

<שמואל שפט:>
אני מעיריית ירושלים. חברי מהמרכז לשלטון מקומי לא הגיע לכאן כי כנראה הייתה איזושהי הבנה. הוא חשב שהדיון הוא בשעה 11:00.

<היו"ר חיים כץ:>
הוא יכול לבוא לקריאה השנייה והשלישית. אנחנו רק בקריאה ראשונה.

<שמואל שפט:>
אני רוצה להציג את המורכבות של הנושא. יחד עם זאת,  תכף נציג שגם בהתאם לפסק דינו של בית המשפט העליון הפתרון - - -

<היו"ר חיים כץ:>
זה לא משנה. פסק הדין לא מעניין. אנחנו מחוקקים ואתה כעורך דין יודע שבית המשפט קובע את הפסיקות שלו לפי החקיקה. אנחנו מחוקקים כאן ומה שאמר בית המשפט, לא חשוב לי. הוא אמר – נגמר.

<שמואל שפט:>
להפך. אני רוצה להגיד שבתוך דבריו של בית המשפט העליון, בתוך סוף פסק הדין, הוא  אמר שצריך למצוא לזה איזון.  במצב הזה, האיזון הוא כרגע כפי שהוא הציג אותו. הוא בעצם קרא לרשויות שינסו ויבדקו איזון אחר שימצא איזון בין שני האינטרסים החשובים האלה. 

<יעקב מרגי:>
מצאנו איזון. זמני הפריקה והטעינה, זה האיזון.

<שמואל שפט:>
האיזון שהוצע, אני אסביר את הבעייתיות שלו.  האיזון שהוצע כאן עם 25 הדקות, הבעייתיות שלו כמובן ברורה לכל כאשר  גם בנושא של האכיפה יש את הבעייתיות של אפשרות האכיפה של ה-25 דקות וגם המצב הזה של 25 דקות כי יכולים להגיע למצב שלא תהיה אפשרות לפריקה וטעינה. אנחנו מדברים כאן על ניסיון לאיזון בין שני הדברים. זאת אומרת, גם הנכים יוכלו להגיע לאן שהם צריכים להגיע אבל מצד שני שגם תתאפשר פריקה וטעינה. לכן  לא כל כך מוצאת חן בעינינו ההצעה שהייתה כאן.

יחד עם זאת, בבחינת הרע במיעוטו, ככל שאין פתרון אחר, אפשר להגיע למצב שבית המשפט העליון אמר. מבחינתנו עדיף לנסות לשקול פתרונות אחרים בכיוון שחברים הציעו.
<היו"ר חיים כץ:>
שב עם מציעת החוק. היא באה מכוונות טובות. היא רוצה לעזור לאנשים. היא רוצה ללכת לפי הכלל הגדול בתורה שזה נהנה וזה לא חסר. היא רוצה לעזור לאנשים ולא רוצה לפגוע באחרים. אין לה שם עניין לפגוע  לא במסחר ולא בפורקים. אין לה עניין. היא טהורה בעניין הזה. אני לא יודע לגבי עניינים אחרים, אבל בזה אני יודע שהיא טהורה. שבו ודברו.

<שמואל שפט:>
חזקת יושר, גם על דברים אחרים.

<אורי מקלב:>
אתה צריך להסביר מה זה אצלך נקרא טהורה. ישרה? מה זה נקרא טהורה?

<היו"ר חיים כץ:>
נקייה בליבה. 

<אורי מקלב:>
במחשבתה. 

<אורלי מיכה:>
אני מהעמותה לקידום ושמירת זכויות חולי הכליות. בכלל אוכלוסיית הנכים יש אוכלוסייה שצריך להחריג אותה של מטופלי הדיאליזה שבארץ כרגע מונים 5,300  אנשים בתוך כשבעים יחידות דיאליזה.

<היו"ר חיים כץ:>
יש להם תו נכה?

<אורלי מיכה:>
כן. באופן אוטומטי. מתוך כשבעים יחידות דיאליזה, כחמישים, אם אני לא טועה, הן יחידות שנמצאות בתוך הקהילה וזה אומר בתוך קניונים או בתוך מוסדות כאלה ואחרים, שם באמת יש בעיה של פריקה וטעינה. מטופל דיאליזה שמתחיל טיפול לצורך העניין בשעה 7:00 בבוקר כי זאת המשמרת שלו, ואם יעשו תקנה של שעתיים, זה לא יעזור לו.

<היו"ר חיים כץ:>
מה לעשות, אין מושלם.

<ישראל אבן זהב:>
אבל יש שם עוד חניות נכים.

<היו"ר חיים כץ:>
את צודקת.

<אורלי מיכה:>
לא יעלה על הדעת שאותו חולה יאמרו לאחות שתפרק את הדיאליזה, הוא יזיז את הרכב ויחזור לטיפול. מה יעשו אותם מטופלים? יחנו מאתיים מטרים ולשם יצטרכו ללכת אחרי הדיאליזה?

<יעקב מרגי:>
הם ייקחו בחשבון שזה מוגבל בשעות ולא יחנו שם.

<ישראל אבן זהב:>
יש עוד חניות נכים. 

<אורלי מיכה:>
יש בעיה. אני יכולה לתת עשרות דוגמאות.

<היו"ר חיים כץ:>
את יודעת למה אתם לא מקבלים את הזכויות שלכם? צריך לדעת היכן עובר הקו ואתם  לא יודעים. כל אחד דואג לצדק שלו ולכן לא עושים כלום ואף אחד לא מקבל כלום. צריך לעשות סדק בקיר ולהתחיל. אי אפשר לתקן הכול ביחד. אם רוצים לתקן הכול ביחד, יקומו הגורמים השלטוניים ויאמרו שלא נותנים. היום לחולה דיאליזה אין מקום חניה ועכשיו נותנים לו פתרון.

<אורלי מיכה:>
יש לו חניה אבל הוא נדרש לשלם עבורה.

<היו"ר חיים כץ:>
הוא לא יכול לעמוד במקום הפריקה והטעינה כי הוא יקבל רפורט.

<אורי מקלב:>
אם הוא עומד בשעות  פחות מחצי שעה, הוא יכול והוא לא יקבל רפורט.

<קארין אלהרר:>
לא היום.

<אורי מקלב:>
אני אומר לך אדוני היושב ראש שעיריות שלא יגבילו בזמן את הפריקה והטעינה, אנחנו צריכים כן לאפשר לנכים לחנות בשעות מסוימות, נניח מאחר הצהרים או מכל שעה אחרת.

<קארין אלהרר:>
זה מה שבאנו לעשות.

<אורי מקלב:>
יהיו רשויות שבכלל לא ייתנו.

<היו"ר חיים כץ:>
מה שטוב אצלך שהגעת מאוחר ואתה חוזר על מה שאמרנו וזה שמשעה 10:00 החניה פתוחה ואחר הצהרים החניה פתוחה. כולם הסכימו לזה. אתה אומר אחר הצהרים, בסדר, אבל גם בשעות הערב. גם בשישי-שבת מותר לחנות.

<אורי מקלב:>
יש מקומות לפריקה וטעינה שמתבצעת שעתיים בבוקר ושעה בערב.

<היו"ר חיים כץ:>
לא. אנחנו הולכים לעשות רק בבוקר.

<אורי מקלב:>
המדרחוב.

<היו"ר חיים כץ:>
אתה לא יכול לעשות את זה. אתה לא יכול לחוקק על כל חניה. כי ברחוב מסוים הוא בא באופן קבוע ואז יצא בעל החנות וישים שם קופסא כי הוא יודע שהפורק צריך להגיע. אם לא תהיה לו ברירה, תאמין לי שהוא יסתדר. גם כשאתה בונה ואתה רוצה לתפוס חניה כי מגיעה המשאית עם המלט, אתה יוצא החוצה, שם שתי כיסאות ושומר על החניה שלך.
<אורי מקלב:>
היום ניתן דוח למי שעושה זאת.

<היו"ר חיים כץ:>
אבל אתה לא יודע לעשות את זה בצורה אחרת. כל אחד הוא אופרה אחרת וזה מורכב. יש לנו המון זמן לדון בזה בין הקריאה הראשונה לקריאה השנייה והשלישית.

האם יש כאן עוד מישהו שרוצה לומר משהו?

<מיכל שיק הרטוב:>
אני מעמותת נגישות ישראל. החקיקה הזאת, הצעת החוק הזאת, היא בעצם תולדה של מצוקת חניות נכים. אגב, בחניונים בקניונים אין את הבעיה הזאת כי יש תקנות שמסדירות חניות לנכים. הבעיה היא ברחובות. אני חייבת לציין שעם כל הכבוד, ויש המון כבוד להצעת החוק הזאת, הטיפול האמיתי צריך להיעשות בתקנות דרכים.

<היו"ר חיים כץ:>
מה זה נוגע לעניין?

<מיכל שיק הרטוב:>
אני אומר לך במה זה נוגע.

<היו"ר חיים כץ:>
אנחנו דנים עכשיו בהצעת החוק הזאת. נקודה.  

<מיכל שיק הרטוב:>
כי הוועדה הזאת בדיוק צריכה לדחוף את התקנות האלה ועדיין לא התחילו לדון בתקנות האלה. לגבי הצעת החוק הזאת, אני חייבת לציין שבאמת יש אזורים שיש בעיה של פריקה וטעינה ובאמת אם נכה חונה שם, זה עשוי ליצור בעיה אמיתית. הנושא של 25 דקות, אני הגעתי קצת באיחור לישיבה.

<יעקב מרגי:>
זה יורד. ברגע שאנחנו מתחמים את זה בשעות, זה יורד.

<מיכל שיק הרטוב:>
בסדר. תודה.

<שמואל חיימוביץ':>
נציבות שוויון זכויות לאנשים עם מוגבלות, ממונה נגישות ארצי. הזכירו כאן את בעיית האכיפה. אני קורא למשרד התחבורה להרים את הכפפה ולקדם אמצעים טכנולוגיים שמאפשרים בסופו של דבר את מימוש הרעיון של האכיפה. הרבה פעמים החניות האלה נתפסות על ידי מי שהמחוקק לא התכוון להעניק לו תו נכה. יש היום פתרונות טכנולוגיים שמונחים על השולחן וזה יכול ללכת בד בבד.

<היו"ר חיים כץ:>
תודה רבה. אנחנו עוברים להקראה.

<יעל סלנט:>
הנוסח יהיה שונה מהנוסח שהונח בפני חברי הוועדה, לאור מה שנאמר כאן. השאלה היא האם לכתוב בשעות שהוקצו לשם כך לשם חניית נכים?

<היו"ר חיים כץ:>
כן. אנחנו נגדיר את השעות.

<יעל סלנט:>
אנחנו נתקן את פסקה (4) שאומרת שהחניה אינה גורמת להפרעה ממשית לתנועה ובסופה יבוא "או נעשית באזור המיועד לפריקה וטעינה".
<היו"ר חיים כץ:>
אחרי הקריאה הראשונה, אפשר לראות בשילוב העיריות כי אולי הן ירצו לשים מדחן ולהגביל בזמן אבל אם זה עד שעה 10:00. מ-10:00 ואילך. צריך להגדיר זמנים ולהודיע לבעלי העסקים כדי שידעו ויטפלו בזה.

<יעל סלנט:>
בינתיים נאמר "ובלבד שנעשית בשעות שהוקצו לשם כך לשם חניית נכים".

<היו"ר חיים כץ:>
כן.

<יעל סלנט:>
הצעת חוק חניה לנכים (תיקון מס'.....) (הזכות לחניה באזור השמור לפריקה ולטעינה),
התשע"ד-2014
1. תיקון סעיף 2
בחוק חניה לנכים, התשנ"ד-1993, בסעיף 2(א) -

בפסקה (4), בסופה יבוא "או נעשית באזור המיועד לפריקה ולטעינה ובלבד שנעשית בשעות שהוקצו לשם כך על ידי הרשות המקומית".

<היו"ר חיים כץ:>
לא. אנחנו מגדירים את השעות. אנחנו נגדיר את השעות. כפי שייקבע אחרי הקריאה הראשונה.

<אורי מקלב:>
בשעות, כקבוע על ידי הוועדה.

<היו"ר חיים כץ:>
אני לא עורך דין ואני לא יודע איך לנסח. אני אמרתי את מה שאמרתי. משעה 10:00.

<יעקב מרגי:>
לאחר השעה 10:00.

<היו"ר חיים כץ:>
לאחר השעה 10:00.

<אורי מקלב:>
מי קבע את השעה 10:00? זה נעשה מקצועית?

<היו"ר חיים כץ:>
לא. אנחנו אחר כך נדון בזה. משעה 10:00 עד שעה 06:00 בבוקר למחרת.

<אורי מקלב:>
אני חושב שחשוב שתודיע לפרוטוקול, אדוני היושב ראש, שהשעה הזאת תוכל להשתנות.

<היו"ר חיים כץ:>
כן.

<אורי מקלב:>
אתה קובע משעה 10:00 אבל צריך לשמוע את כל הרשויות.

<יעקב מרגי:>
הוא אמר את זה כמה פעמים.

<אורי מקלב:>
יש מקומות שזה הרבה יותר מאוחר.

<חוה ראובני:>
יש הערות של נציגי הממשלה.

<היו"ר חיים כץ:>
בסדר. שיבקשו את רשות הדיבור.  הוועדה אצלי, זה לא כמו בוועדות אחרות. לא מתפרצים. שאלתי מי רוצה לדבר ואף אחד לא רצה. אנחנו לא עובדים אצלם.

<חוה ראובני:>
חיכינו עד שכולם יתייחסו.

<היו"ר חיים כץ:>
מה זה חיכיתם?

<חוה ראובני:>
רציתי לשמוע לפני שאני מתייחסת.

<היו"ר חיים כץ:>
תרימי את היד. אל תתפרצי. אנחנו לא עובדים אצלכם. אולי אתם רגילים שאנחנו עובדים אצלכם, אבל לא.

<חוה ראובני:>
חס וחלילה.

<היו"ר חיים כץ:>
אנחנו הנבחרים ואתם הפקידים. אם את רוצה לדבר, שאלתי אם את רוצה לדבר, לא. אני לא חושב שאת יכולה להתפרץ.

<חוה ראובני:>
אדוני, הערתי כדי להפנות את תשומת הלב.

<היו"ר חיים כץ:>
לא הרמת את היד אלא פרצת ואמרת שכולם סיימו לדבר, כאילו אנחנו עובדים אצלכם.

<חוה ראובני:>
האם אפשר להתייחס?

<היו"ר חיים כץ:>
אנחנו לא עובדים אצלכם.

<חוה ראובני:>
בוודאי שלא.

<היו"ר חיים כץ:>
תגידי בבקשה את מה שיש לך לומר. לפרוטוקול, מי את?

<חוה ראובני:>
עורכת דין חוה ראובני, משרד התחבורה. ממשלת ישראל הביעה עמדה עקרונית והחליטה לתמוך בהצעת החוק הזאת על פי העקרונות שהותוו בפסק הדין. אני חייבת לומר שאנחנו רואים בזה, בוא נגיד, אתגר מהגורפות של ההצעה, כי מדברים כאן על קניונים ומדברים על שעות. אני חושבת על רחוב אגריפס בירושלים, על האפשרות של חניית הנכים. אנחנו חוששים וחושבים שצריכים למצוא פתרונות כדי לאפשר את זה כי זאת ההחלטה שהתקבלה ויש כאן בעיה אמיתית. צריך לנסות לעשות את הניצול המיטבי של המקומות האלה לכל הצרכים וצורכי הנכים להגיע למקומות מסחר הם צרכים מרכזיים.

לגבי הקצאת השעות. ברגע שמקצים את שעות הפריקה והטעינה וכותבים פריקה וטעינה עד השעה 10:00, ממילא ברגע שעוברת השעה 10:00 בתמרור שעות פריקה וטעינה, זה הופך להיות או חניה חופשית או חניה מוסדרת או אסור, לפי  יתר התמרורים שמוצבים במקום ואני לא צריכה את הוראת החוק.

<יעקב מרגי:>
אף אחד לא אמר שיהיה תמרור שהמקום מיועד לפריקה וטעינה משעה עד שעה. הפוך. התיקון בא לומר שנכים בעלי תו חניה יוכלו לחנות במקום המיועד לפריקה וטעינה מ-10:00 עד שעה מסוימת.

<חוה ראובני:>
אני לא ראיתי את ההצעה הזאת.

<אורי מקלב:>
אני מכיר מקומות שמסומן שם אדום-לבן ומותרת רק פריקה וטעינה. המשמעות של זה היא שאחרי שעות פריקה וטעינה עוברות - - -

<היו"ר חיים כץ:>
אבל גם כך הנכים יכולים לחנות.

<חוה ראובני:>
לנכה מותר לחנות במקומות המסומנים אדום-לבן.

<אורי מקלב:>
לא תמיד.

<היו"ר חיים כץ:>
הם חונים באדום-לבן.

<אורי מקלב:>
אז יבוא הפקח ויאמר שהייתה הפרעת תנועה והם יקבלו דוח.

<חוה ראובני:>
אני מבקשת שהמשך הליכי החקיקה יתואמו עם הממשלה.

<היו"ר חיים כץ:>
בסדר גמור. 

<יעקב מרגי:>
אמר את זה היושב ראש.

<היו"ר חיים כץ:>
אמרתי את זה פעמים רבות. אחרי הקריאה הראשונה, זה יתואם.

אנחנו עוברים להצבעה. מי בעד?

הצבעה

בעד –  פה אחד

הצעת חוק חניה לנכים (תיקון - הזכות לחניה באזור השמור לפריקה ולטעינה), התשע"ד-2014 – 

אושרה פה אחד

<היו"ר חיים כץ:>
הצעת החוק אושרה פה אחד. תודה רבה. את מחליפה את עדי קול.

<קארין אלהרר:>
כן.

<היו"ר חיים כץ:>
כל חברי הכנסת שנמצאים כאן, ארבעה במספר, תמכו בהצעות החוק תודה רבה. הוועדה מאשרת את הצעת החוק כהכנה לקריאה הראשונה. אני מקווה שההצעה תעבור במליאה ותגיע לקריאה שנייה ושלישית. 

תודה רבה. הישיבה נעולה.

<הישיבה ננעלה בשעה 09:30.>
